ไฟแนนซ์ทูเดย์
ลูกธนูที่ถูกปล่อยจากหน้าไม้ อันตรายน้อยกว่าหอกที่แทงมาจากข้างหลัง
26 ก.ย. 2554

โดย...ต้นกล้า
“ลูกธนูที่ถูกปล่อยจากหน้าไม้ อันตรายน้อยกว่าหอกที่แทงมาจากข้างหลัง”
...ภาระบนบ่าของ โกวิทย์ โปษยานนท์ อดีตผู้อำนวยการสำนักงบประมาณ การุณ กิตติสถาพร อดีตปลัดกระทรวงพาณิชย์ และ ชูเกียรติ ประมูลผล ถือว่าหนักอึ้ง จนอาจทำให้คนอายุปูนนั้นความดันขึ้นเอาได้ เมื่อบรรดาคนดังแห่สมัครชิงเก้าอี้เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เพียบ แต่ละคนสัมพันธ์แน่นแฟ้น กลุ่มมืออาชีพ เยี่ยงสมชัย อภิวัฒนพร หัวหน้าผู้ตรวจกระทรวงการคลัง ประเวช องอาจสิทธิกุล ผู้ช่วยเลขาธิการอาวุโส ก.ล.ต. อัจนา ไวความดี รองผู้ว่าการแบงก์ชาติ ชำเลือง ชาติสุวรรณ ที่ปรึกษา คปภ. สุทธิ รจิตรังสรรค์ รองประธานอาวุโส บริษัท เอไอเอ ไม่เป็นไร สู้กันมันหยด
 




ที่แห้วก่อนใครน่าจะเป็น สุทธิ เพราะเหลืออายุ 1 ปี คุณพี่ก็ 65 ปีเข้าไปแล้ว จบกัลลลล
แต่ที่มากับหลวงพ่อดี ฤาษีดัง พลังแดงหนุนอีก 2 หน่อนั้นประมาทไม่ได้เลย พล.ต.ต.พีรพันธุ์ เปรมภูติ อดีตเลขาธิการ (ปปง.) นี่ก็ชัดเจนไม่ต้องบอกว่า “นายพลเป็ด” เป็นสุดยอดของจอมพลัง ไม่เช่นนั้นคงไม่ข้ามห้วยจนเป็นปลัดสำนักนายกรัฐมนตรี 
ที่สนั่นกว่า ต้องนี่ คนนี้ พล.อ.จิรสิทธิ เกษะโกมล อดีตแม่ทัพน้อยที่ 1 ผู้ทรงคุณวุฒิพิเศษสำนักงานปลัดกระทรวงกลาโหม นายทหารที่จบเตรียมทหาร (ตท.) รุ่น 10 ซึ่งเป็นรุ่นเดียวกับ พ.ต.ท.ทักษิณ ชินวัตร อดีตนายกรัฐมนตรี และเป็นเพื่อนคนหนึ่งที่ “พ.ต.ท.ทักษิณ” ไว้ใจ ขนาดว่าถูกดันขึ้นรับตำแหน่ง “แม่ทัพภาค 1” แทน “พล.อ.อนุพงษ์ เผ่าจินดา” มาแล้ว แถมเขาได้สมัครเป็นสมาชิกพรรคเพื่อไทยในห้วงที่กระบวนการล้มเจ้าดังสนั่นจนทำให้ ตท.รุ่น 10 ไปสมัครกันยกชุดเพื่อค้ำยันเพื่อไทย เพื่อนไม่ช่วยได้อย่างไรกัน...ต.ค.นี้รู้ผล หมู่ รึว่า นายพล
...สุดยอดของการทำงานได้รวดเร็วปานกามนิตหนุ่มต้องนี่ เลอศักดิ์ จุลเทศ ผู้อำนวยการธนาคารออมสิน เสนอพึ่บ ออมสินขอเป็นผู้ปล่อยกู้ให้กับกองทุนหมู่บ้านทั้ง 7.9 หมื่นกองทุน แต่เพียงผู้เดียว ไม่ต้องไปพึ่ง ธ.ก.ส. ก็ได้ครับ ธีระชัย พ้มมีเงินพร้อมรองรับ 1.4 แสนล้าน ล้นกระปุกออมสิน ดอกเบี้ยก็แสนถูกเท่ากับเงินฝากประจำ 6 เดือน ของแบงก์ขนาดใหญ่ 4 แห่ง บวกอีกแค่ 1.99% เท่านั้นครับพ้ม